**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 18 กันยายน 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

 รอง ผบ.ทบ. (พลเอก พิสิทธิ์ สิทธิสาร) ในฐานะ รองเลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 18 กันยายน 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

 **1. การเตรียมงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพล อดุลยเดช** ขอให้ทุกส่วนราชการที่เกี่ยวข้อง เตรียมงาน เตรียมคน ให้ดีทั้งระดับผู้บังคับบัญชาและผู้ปฏิบัติงาน จัดเตรียมความพร้อมของสถานที่ที่จัดพระเมรุมาศจำลอง อันได้แก่ ในเขตพื้นที่ กทม. และปริมณฑล จำนวน 9 แห่ง และพื้นที่ต่างจังหวัด 76 จังหวัด รวมถึงการเตรียมดอกไม้จันทน์ให้พร้อมสำหรับประชาชนที่จะเข้ามาร่วมงาน โดยขอให้ทุกส่วนที่เกี่ยวข้องร่วมมือกันในการจัดงานให้สมพระเกียรติ

 **2. สถานการณ์ที่เฝ้าระวัง** เช่น ด้านการเมือง ประเด็นการจัดการเลือกตั้งที่จะส่งผลกระทบเรื่องความมั่นคง การวางระเบิดใน 3 จังหวัดชายแดนภาคใต้และที่ภูทับเบิก จ.เพชรบูรณ์ ซึ่งเจ้าหน้าที่ทุกฝ่ายได้ปฏิบัติหน้าที่อย่างเข้มแข็งแล้ว แต่ก็ยังมีเหตุการณ์เกิดขึ้น จึงต้องมีการชี้แจงทำความเข้าใจ สร้างการรับรู้ให้กับประชาชนและภาคประชาสังคม ให้มีความตื่นตัวและร่วมเป็นเครือข่าย ในการเฝ้าระวัง/แจ้งเตือน สิ่งบอกเหตุในพื้นที่ของตนเอง

 **3. การปฏิบัติงานของเจ้าหน้าที่** ในการออกปฏิบัติงานพบปะประชาชน ให้มีการเตรียมความพร้อมก่อนออกปฏิบัติงาน รวมถึงต้องมีความรอบคอบ รัดกุม โปร่งใส และตรวจสอบได้ เนื่องจากสังคมและสื่อต่าง ๆ มีการจับตามองอย่างมาก

 **4. ความเดือดร้อนของประชาชน** เช่น การเกิดอุทกภัยในพื้นที่ ขอให้หน่วยงานที่เกี่ยวข้อง หน่วยงานที่มีเครื่องมือบรรเทาสาธารณภัย ออกไปให้ความช่วยเหลือประชาชนด้วยความรวดเร็ว ให้มีการเตรียมเครื่องมือต่าง ๆ ให้พร้อม และตรวจสอบสถานการณ์รวมถึงติดตามข่าวสารอย่างสม่ำเสมอ เมื่อเกิดเหตุการณ์ต้องเข้าไปในพื้นที่ด้วยความรวดเร็ว

ผลกระทบเนื่องจากการประกาศขึ้นราคาสินค้าเหล้า บุหรี่ อาจนำไปสู่การขึ้นราคาสินค้าและการกักตุนสินค้า ขอให้มีการชี้แจง ทำความเข้าใจและสร้างการรับรู้ที่ถูกต้องให้แก่ประชาชน

 - อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ ปลัดจังหวัดแจ้งนายอำเภอถือปฏิบัติด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557